
Retningslinjer for valg av de ansattes representant i styret i Trondhjems Turistforening 
(Revidert av styret april 2026)
 
I TTs vedtekter §3.2 om sammensetning og valg av styret, står det: 
Ett styremedlem med personlig varamedlem velges av og blant de ansatte.
 
Valgperioden for ansattes representant følger TTs vedtekter § 3.2. og er på to år. 
Vararepresentanten møter i styret og eventuelle komiteer og lignende når ansattes representant må melde forfall. 
 
Dersom ansattes representant slutter i TT, opphører vervet og vararepresentanten trer inn i vervet i den gjenværende perioden. Det foretas suppleringsvalg av ny vararepresentant. 
 
På samme måte som de årsmøtevalgte styrerepresentanter, påligger det ansattes representant taushetsplikt i alle saker der styret bestemmer det. 
 
Alminnelige regler for valget 
Valget skal være hemmelig og skriftlig.  For å anses valgt, må kandidaten ha fått minst halvparten av de avgitte stemmer.  Oppnår ingen av kandidatene dette i første avstemningsrunde, foretas omvalg mellom de to kandidater som har fått flest stemmer.  Først velges representanten, deretter dennes vararepresentant, ved separate valg.  Det vil si at det ved hver av disse valgene føres opp bare ett navn på hver stemmeseddel. 
 
Stemmerett 
Stemmerett har alle som er og har vært fast ansatt i TT minst tre måneder (før valgdagen) med en arbeidstid svarende til minst 40 %.  Daglig leder har ikke stemmerett. 
Valgstyret (se nedenfor) kan bestemme at det er anledning til å avgi forhåndsstemme. 
 
Valgbarhet 
Som styrerepresentant og dennes vararepresentant kan bare velges én person som har vært ansatt i TT i minst ett år (før valgperioden) med en arbeidstid svarende til minst 50 %. Det er kun ansatte i administrasjonen som kan velges.
Daglig leder er ikke valgbar (jfr stemmerett). 
 
Forslagsrett  
Forslagsrett har enhver ansatt som har stemmerett. 
 
Valgstyre 
Valget administreres av et valgstyre bestående av ledergruppa i TT.  Valgstyret fastsetter og kunngjør datoen for valget minst én måned på forhånd.  Valgstyret arbeider aktivt for at det på valgdagen foreligger minst én kandidat til hvert av ovennevnte verv.  En uke før valget skal finne sted, kunngjør valgstyret de foreslåtte kandidater. 
 
For øvrig er det valgstyrets ansvar å påse at de alminnelige regler for valget og reglene for stemmerett og valgbarhet blir overholdt.  Det er også valgstyrets ansvar å dele ut, samle inn og telle opp stemmesedlene ved valgene. 

